Chris Torr, wat ook verantwoordelik was vir die liedjie oor Mannetjies Roux, het saam met Sallas de Jager en Simon Torr die draaiboek geskryf wat losweg gebaseer is op die gelyknamige verhoogstuk.
Met Paul Eilers in die regisseurstoel en akteurs soos Ian Roberts, Anna-Mart van der Merwe en Lizelle de Klerk in die rolverdeling is die rolprent bestem om ŉ sukses te wees. Voeg dan nog die musiek van Laurika Rauch (wat ook ŉ verskyning in die fliek maak) by en jy kan nie anders as om meegevoer te raak met die storie, die karakters en die beeldskone Karoo nie.